Papersnake/gushiwen huggingface dataset:
戏马台
汪元量（宋代）

台空马尽始知休，枳棘丛边鹿自游。
泗水不关兴废事，佛峰空锁古今愁。
风吹野甸稻花晚，雨暗山城枫叶秋。
欲吊英灵何处在，髑髅无数满长洲。
桃花夫人祠
萧德宣（清代）

烂若朝霞树几行，柳堤儿女拜红妆。幽怀惯作巫山梦，遗恨应红汉水长。

何事多情贪结子，难云不语亦含芳。榴花塔合桃花冢，留与行人话夕阳。
依韵奉和梅尧臣四首 其二
刘敞（宋代）

而今四海虽休兵，犹有防秋在戌城。征妇裁衣欲寄远，时将蚁子侯阴晴。
参政大资毗陵张公挽诗十首
周麟之（宋代）

四老延清会，连年乐故乡。
誉腾花萼集，光动德星堂。
今独三荆茂，居然一鉴亡。
庆流知有在，兰玉蔼遗芳。
送陈郎中知和州
梅尧臣（宋代）

蔼蔼尚书郎，出为二千石。
伯公历将相，兄弟皆烜赫。
前罢永嘉守，民俗遮阡陌。
独将海松归，夸与都下客。
今去乌江边，寂寞空旧迹。
当求虞姬草，无风舞随拍。
城头可旷望，千里波月白。
俱助使君欢，平时遗吏责。
同赵伯充防禦观东坡所画枯木 其一
释道潜（宋代）

经纶志业终不试，晚岁收功翰墨林。偶向僧坊委陈迹，每经风雨听龙吟。
高安万世瓦歌
陈良玉（清代）

汉家佞幸古莫比，弱冠三公左貂珥。宫中断袖起昼眠，何至瞢腾禅天子。

朝廷碌碌孰等肩，笑君奚似孔光贤。东园秘器预输送，深恩直欲周三泉。

一声霜裂鸳鸯瓦，巨君蝮鸷唇先哆。破棺丁傅惨焚如，免冠徒跣何为者。

长乐无极延万世，此瓦当时亦其类。高安侯印竟堕地，连云甲第怅谁赐。

君不见渐台弩射逃黄皇，团团威斗藏中央。千年武库莽头秃，瓦乎瓦乎同可伤。
思佳客（春感）
陈亮（宋代）

花拂阑干柳拂空，花枝绰约柳蓬松。蝶翻淡碧低边影，莺啭浓蓬杪处风。

深院落，小帘栊，寻芳犹忆旧相逢。桥边携手归来路，踏皱残花几片红。
对酒
陈与义（宋代）

新诗满眼不能裁，鸟度云移落酒杯。
官里簿书无日了，楼头风酒见秋来。
是非衮衮书生老，岁月匆匆燕子回。
笑抚江南竹根枕，一樽呼起鼻中雷。
催发诸邑民兵至朝邑县官未至遂宿其驿
李复（宋代）

羸马趋程晚，冲风雪满衣。
城荒更鼓暗，市冷吏民稀。
乌垒兵初起，河桥客未归。
北行殊未已，拜檄寸心违。
卜算子
王之道（宋代）

堂下水浮天，人指山为岸。水落寒沙只见山，暗被天偷换。

堂上老诗翁，客至劳相管。风喘西头客自东，目送云中雁。
病中即事 其七
李彭（宋代）

络纬井干空复啼，萧然脱叶望秋衰。最怜庭下婆娑桧，郁郁已含梁栋姿。
题友人诗集
王镃（宋代）

学诗玄妙似参禅，又似凡人去学仙。
吟得悟时皮骨换，一天风露响灵蝉。
和胡德辉增明轩
王之道（宋代）

钓鱼聊复效詹何，肯向青山较少多。
身世自怜巢幕燕，利名谁少扑灯蛾。
风前逸气舒长笛，酒里清愁到短歌。
安得梧桐来鸑鷟，一鸣千古继卷阿。
点绛唇·寄南海梁药亭
纳兰性德（清代）

一帽征尘，留君不住从君去。片帆何处，南浦沈香雨。
回首风流，紫竹村边住。孤鸿语，三生定许，可是梁鸿侣？
行县至雩都入山寺避暑夜雨不寐
俞明震（清代）

四围修竹一山风，避暑人来佛殿空。扰攘虫飞灯影外，微茫秋在雨声中。

昨非未必今皆是，世短终知境不穷。我比山僧更顽固，但将心事付鸿濛。
己亥杂诗 其八
黄遵宪（清代）

梦回小坐泪潸然，已误流光五十年。但有去来无现在，无穷生灭看香烟。
读许右丞所作陈少阳谏议哀词
刘鄂（宋代）

并州更作桑乾客，道逢舍者来争席。
掀髯对座有钜人，开口剧谈如旧识。
试问客子从何方，兴言扼腕微有伤。
吾祖昔遑卹纬计，屡以真论干君王。
谗谀弄国贤者避，祸福相乘呼吸异。
悬知必有代庖责，被发缨冠赴东市。
大明既争日月光，真与天地同久长。
嗟予之生后长者，却识前辈奚其详。
大臣罔上擅行戮，扬以浮言盖私曲。
诛奸发德示后世，右丞之文端可复。
中兴名门凡几门，圣朝报称非少恩。
纨兰袖出承命帖，犹幸及识公之孙。
春秋爱贤许之宥，十世已往未为厚。
况今公议方大明，叩天大叫君无后。
故人梦想规大贤，景仰高行思执鞭。
典刑方及见故物，倏尔长别良依然。
土田未足为君劝，官爵未足酬君愿。
行矣志意勿倦游，归而视之有家传。
福岩寺梦访廓然于龙山路中见之
释德洪（宋代）

山高夜气催烦暑，竹风为作南轩雨。梦随柔橹到西兴，舣舟步入龙山坞。

萧萧松下逢睿郎，问信远来亦良苦。觉来但记谈笑欢，不省欢时竟何语。

卧看篝灯一点明，岭海茫茫隔吴楚。安得却如清梦中，杖履追随长尔汝。
句
刘昌言（宋代）

惟有夜来蝴蝶梦，翩翩飞入刺桐花。
后感兴二首
敖陶孙（宋代）

朝为感兴吟，暮作感兴吟。
何者最可怜，泪尽枯人心。
身后多所化，所遇或浅深。
奈何姝姝人，色里矜冠襟。
野芳必在撷，浊酒必在斟。
死题善人表，生托君子林。
置之物复言，愁阴复愁阴。
五斗先生传
王绩（唐代）

有五斗先生者，以酒德游于人间。有以酒请者，无贵贱皆往，往间醉，醉则不择地斯寝矣，醒则复起饮也。常一饮五斗，因以为号焉。先生绝思虑，寡言语，不知天下之有仁义厚薄也。忽焉而去，倏然而来，其动也天，其静也地，故万物不能萦心焉。尝言曰：“天下大抵可见矣。生何足养，而嵇康著论；途何为穷，而阮籍恸哭。故昏昏默默，圣人之所居也。”遂行其志，不知所如。
编续集戏书
方回（元代）

朝衣已当酒家钱，更卖山中二顷田。
尽听小姬辞别院，单留老马伴残年。
假令埋骨终无地，断许知心独有天。
一事差强今晚辈，桐江续集又千篇。
遣侍儿
李攀龙（明代）

孔雀双飞织素年，蛾眉宛转使君前。桃花流水人间去，何处春光不可怜。
谒金门（暮春）·春又晚。风
康与之（宋代）

春又晚。风劲落红如剪。睡起绣床飞絮满。日长门半掩。

不管离床欲断。听尽梁间双燕。试上小楼还不见。楼前芳草远。
赴济阴留别一公
吕本中（宋代）

近别君莫嗟，远别君莫惜。往来天壤间，谁为不相识。

十年几相别，日月虚弃掷。见君长江口，已作胡眼碧。

别君广陵城，妙语摧霹雳。今别知几时，复念驹过隙。

坐成千里阻，当有片言益。不劝君爱身，不劝君强食。

劝君以勇决，万事要努力。愚夫之所欣，智士之所戚。

譬如醉而颠，亦有傍震虩。声色纠缠人，万劫困封植。

本自骄惰生，亦以因循得。实惟招侮慢，岂止碍空寂。

居然耳目内，反务化勍敌。谁能深山中，弄此无孔笛。

芳草变萧艾，每为长太息。如公定不然，此语当谩忆。

何妨膏腴地，更论去荆棘。君看一壶用，亦有千金直。
次韵汪翔甫和西城吕全州见过四首
方回（元代）

骤见累侯印，遄闻趣相装。
相期终古事，未用暂时香。
清论玉霏麈，高眠雷撼床。
前鱼又堪笑，红袖泣龙阳。
元卿舟次丹阳读予与诸君前年送别联句因作以
强至（宋代）

归舟南过练塘时，重阅前年送别诗。
人世阖棺方始定，客程流梗固难期。
君还里闬寻三雅，我尚山城守一枝。
涵碧春来应倍好，何缘吟对举清卮。
次韵鲁尧卿病起
陈棣（宋代）

河阳桃李未成阴，已觉栽培用意深。
病起暂同中酒味，诗来还有惜花心。
养全浩气虹千丈，瘦减清标玉一寻。
春待吾侪共行乐，莫言无暇倦登临。
上普安郡王生辰 其四
史浩（宋代）

堂堂玉立冠宗藩，中有澄波挠不浑。彩笔英辞追电影，黄钟和气散春温。

不言自是行天运，独智何妨入圣门。忠孝一心唯戴主，是为天下德之尊。
和令狐相公春早朝回盐铁使院中作
刘禹锡（唐代）

柳动御沟清，威迟堤上行。城隅日未过，山色雨初晴。

莺避传呼起，花临府署明。簿书盈几案，要自有高情。
秋草
李忠鲠（清代）

几日蘼芜径尽荒，萧条画出野人庄。绿波空想江南影，青冢先人塞上凉。

千里相思愁细雨，六朝遗恨付斜阳。篱边水曲都如此，何况西风木叶狂。
扬州杂咏七首
晁补之（宋代）

杨徐僭盗雄图炽，高吕陵夷霸气阑。
犹有昆冈作龙虎，千秋原庙奉衣冠。
寄畅园二十咏 其十四 先月榭
秦耀（明代）

斜阳堕西岭，芳榭先得月。流连玩清景，忘言坐来夕。
永遇乐
史浩（宋代）

桃李繁华，芰荷清净，景物相继。霜后橙黄，雪中梅绽，迤逦春还至。寻思天气，寒暄凉燠，各有一时乐地。如何被，浮名牵役，此欢遂成抛弃。

如今醒也，扁舟短棹，更有篮舆胡倚。到处为家，山肴社酒，野老为宾侣。三杯之后，吴歌楚舞，忘却曳金穿履。虽逢个、清朝贵客，也须共来一醉。
摸鱼儿（紫云山房拟赋莼）
王易简（唐代）

怪鲛宫、水晶帘卷，冰痕初断香缕。澄波荡桨人初到，三十六陂缕雨。春又去。伴点点荷钱，隐约吴中路。相思日暮。恨洛浦娉婷，芳钿翠剪，奁影照凄楚。

功名梦，消得西风一度。高人今在何许。鲈香菰冷斜阳里，多少天涯意绪。谁记取。但枯豉红盐，溜玉凝秋箸。尊前起舞。算唯有渊明，黄花岁晚，此兴共千古。
晤华山王踵息于青阳道院即席限韵
沈清正（清代）

当门老树饱秋霜，翠蔼深深带草堂。高卧看花人独健，雄谈扪虱客何狂。

百年天地诗千首，万里风烟剑一囊。快矣骚坛逢老将，今朝又露旧锋铓。
寄顾次岳五首
许月卿（宋代）

镜湖扁字无今古，无古无今只此心。
云入枕边堂署玉，月穷天外日鎔金。
楼台仿佛水墨画，烟雾空蒙岩壑岑。
须信尚书最难读，人间无许大胸襟。
鸡冠
孔平仲（宋代）

我初种鸡冠，其小乃毫芒。曾未得几时，忽已过我长。

根株既猥大，枝叶亦开张。吐花凌朝曦，生意殊未央。

阴风自西来，惨淡驱清霜。一夜忽变故，叶萎花已黄。

当此繁盛时，为尔赏壶觞。及今乃腐草，好玩安可常。

呼童尽剪拔，昔恐践踏伤。庭除稍旷阔，耳目加清凉。

竹枝久蒙蔽，迥立独苍苍。
命张若霭图雪浪石再叠前韵
弘历（清代）

造物精气视所屯，石中巨擘雪浪尊。巍然曾见宋冠带，介尔不受世朝昏。

沃之以水跳珠沫，翠影仿佛浣花村。曾闻此语半疑信，惜哉未访荒园门。

写真无虑道士醉，醉里越得传神魂。词臣颇善米家画，渲染爰命探天根。

壁张欲出云烟气，烛照曾无笔墨痕。两孙绝枝亦已擅，兴来拟唤髯翁论。

此翁诗句岂易和，如继阳春以叩盆。前言未足更叠韵，仇池事例今聊存。
冬至雪
苏辙（宋代）

旱久魃不死，连阴未成雪。
微阳九地来，颠风三日发。
父老窃相语，号令风为节。
讲武罢冬夫，畿甸休保甲。
累囚出死地，冗官去烦杂。
手诏可人心，吾君信明哲。
风频雪犹吝，来岁恐无麦。
天公听一言，惟幸早诛魃。
甘露诗
黎民袖（明代）

何来沆瀣散虬枝，珠缀香凝味胜饴。讶雪竞看千树满，淩阳争采万人嬉。

金茎仙掌何年事，天酒神浆特地奇。知是九宵多圣泽，故将灵贶答昌期。
少年游 其二 邻舟
邹祗谟（清代）

小步方停，香车先去，邻舫比前增。欲问还疑，凝思细听，帘内理银筝。

筝声似写离鸿怨，一样妾平生。遮莫风流，红鞭公子，故意赚侬情。
和李八丈小雪同会有怀邻几
司马光（宋代）

天禄淹回德齿尊，暂留汾曲两朱轓。
闲轩坐啸正飞雪，同舍倦朱不及门。
空叹高歌如郢客，愧无佳赋似文园。
坐中犹欠邻几在，深负棋枰酒与樽。
送从弟兰玉视牍柳州 其二
徐瑞（宋代）

折花呼酒醉南楼，草草三年一笑留。今日要游难似旧，玉钗占喜白云秋。
春帖子 皇帝阁
李清照（宋代）

莫进黄金簟，新除玉局床。春风送庭燎，不复用沈香。
答徐伯润
袁宏道（明代）

客径草许长，多君不忘故。珍重品字书，斜封三尺素。

问我客何方，昨日西兴渡。问我友朋谁，多半鸥与鹭。

东西南北人，飘落等飞絮。一叶会冲风，再问知何处。
投赠张端公
孟郊（唐代）

君子量不极，胸吞百川流。
嫉邪霜气直，问俗春辞柔。
日户昼辉静，月杯夜景幽。
咏惊芙蓉发，笑激风飚秋。
鸾步独无侣，鹤音仍寡俦。
幸沾分寸顾，散此千万忧。
江行四首 其一
陈造（宋代）

帆饱舟轻去若梭，平生忠信傲风波。忽然隐几惊摇兀，知是那吒石畔过。
安正堂
韩琦（宋代）

公居胡葺为，非事土木盛。湫陋必气郁，爽垲则神莹。

全魏今别都，地总北道胜。轺传既旁午，牒诉亦纷竞。

惟日过目前，岂暇图休静。因仍府舍间，敝坏殊不称。

兹余忝帅守，上责赋荒政。无术济饥流，感速赖仁圣。

连书大有年，愁戚变讴咏。渐舒绥集劳，犹治淹痼病。

颐生择所宜，宴息务清迥。乘闲新此堂，庶用安吾正。

汝正果何如，自得本天性。进特仗孤忠，退免全刚劲。

内确信吾守，外一归诸命。安然而处思，吾宇甚泰定。

诗酒延嘉宾，二战或酣醟。笙歌乐良辰，高郢下淫郑。

射圃夹群芳，角妙资豪兴。所适敢专享，意实在遐夐。

继来皆钜公，同调决相应。从容坐镇馀，浩气端而挺。

将宁道德渊，谅悉欣流泳。知不废吾堂，是可以前庆。
秋日杂兴
范成大（宋代）

屋东双梧桐，婉娩无真资。
朝为春风条，暮为秋霜枝。
夜久风叶呜，惊鹊一再飞。
梧桐不足愁，会有明年期。
人老真可叹，宁复游冶时？
五里关
张彦琦（清代）

路随流水自东西，乱踏寒沙入翠微。回首已登入境外，天风萧瑟薄征衣。
戏答王雍
洪刍（宋代）

临池端欲写黄庭，笼赠鹅群重有情。我亦年来无复杀，不应怪我太憎生。
杜挺之新得知州将出京遗予薪刍豆
梅尧臣（宋代）

鲁公马病不可出，陶令言拙徒扣门。
举家食粥焉用怪，但愿漉酒巾常存。
长安侏儒胜方朔，水边潭母哀王孙。
王孙功名立四极，方朔诙谈干至尊。
我才不及三二子，摧藏自愧趋权阍。
前时永叔寄秉粟，一秋已免忧朝昏。
今君益之薪与菽，老马病骨生精魂。
昨闻新拜历阳守，王国久客虱处褌。
都水借船轻复浅，急趁寒汴流浑浑。
耳清眼明见野色，一听江鹤醒若喷。
余粮滞钝不暇惜，均於朋契惟义惇。
设如河涸胶在步，县邑亦足供鸡豚。
却嗟我甑有时匮，莫与太仓黄鼠论。
和宋文渊送仲明举西归三首
郭印（宋代）

朔风吹别袂，草色冷萋萋。
凭高望佳人，天远浮云低。
恍然从之游，神魂坐飞越。
何当清夜语，分此半床月。
同辛簿简仰酬思玄上人林泉四首
骆宾王（唐代）

闻君招隐地，仿佛武陵春。缉芰知还楚，披榛似避秦。

崩查年祀知，幽草岁时新。一谢沧浪水，安知有逸人。

芳晨临上月，幽赏狎中园。有蝶堪成梦，无羊可触藩。

忘怀南涧藻，蠲思北堂萱。坐叹华滋歇，思君谁为言。

林泉恣探历，风景暂裴徊。客有迁莺处，人无结驷来。

聚花如薄雪，沸水若轻雷。今日徒招隐，终知异凿坏。

俗远风尘隔，春还初服迟。林疑中散地，人似上皇时。

芳杜湘君曲，幽兰楚客词。山中有春草，长似寄相思。
新种杂花树
刘敞（宋代）

江边腊破东风起，舍侧栽花绕四邻。要似桃源堪避世，会令桂树默留人。

即看红叶娟娟秀，豫想喧蜂处处新。庾宅荒凉宋亭古，应须大占郢中春。
张野泉偕虚谷方使君赵春洲数先辈见访即席赋诗各以酒字为韵
马臻（元代）

幽居扃青春，水轩仅如斗。敲门问谁来，过我得良友。

浮云无停阴，霁色破古柳。人生不自适，岁月欺老丑。

欲挽湖水春，添我杯中酒。酒尽意不尽，落日照鱼笱。

掀髯出门去，悲欢一何有。
江上早起
苏辙（宋代）

朝看江上枯崖山，惟悴荒榛赤如赭。
莫行百里一回头，落日孤云霭新画。
前山更远色更深，谁知可爱信如今。
唯有巫山最穠秀，依然不负远来心。
秋夜
黄裳（宋代）

百虫将入蛰，一气已归根。今古在还去，光阴朝又昏。

莫随尘衮衮，须悟性存存。谁得逍遥趣，南鹏是北鲲。
同李筠舫罗沁吾黄肖山游葛岭 其二
李枝青（清代）

初阳台迥出烟霞，后乐园荒噪乱鸦。仙令飞升仍有冢，相公赐第竟无家。

阁光蘸碧岩围竹，云气蒸香坞焙茶。剩有苏公遗刻否，重来石壁剔苔花。
南乡子·自古帝王州
王安石（宋代）

自古帝王州，郁郁葱葱佳气浮。四百年来成一梦，堪愁。晋代衣冠成古丘。
绕水恣行游。上尽层城更上楼。往事悠悠君莫问，回头。槛外长江空自流。
送王西枢出镇郑圃八首之八
贺铸（宋代）

衮绣行将复，沙堤百里东。
病夫虽老矣，犹解赋豳风。
满江红 舅氏丹房先生，方外伟人，轻财如粪
蔡松年（宋代）

能用之。时时出烟霞九天上语，醉墨淋漓，摆落人间俗学，自谓得三代鼎钟妙意。今年以书抵仆，言行年七十，精力愈强，贫愈甚，知大丹之旨*?鳎?馐乖绯擅餍愎榧疲*以供其薪水之费也。作满江红长短句，以发*ю镆恍υ*玉斧云孙，自然有、仙风道骨。眉宇带、九秋清气，半山晴月。入手黄金还散尽，短蓑醉舞青冥窄。向大梁、城里觅丹砂，聊为客。惊人字，蛟蛇活。借造物，驱春色。问别来挥洒，几多珠璧。合眼梦魂寻故里，摩挲明秀峰头碧。看归来、都卷五湖光，杯中吸。
金山
韦骧（宋代）

金山目逆路之隅，峭壁奇峰画不如。若使峥嵘近京雒，未应声价减南徐。
言怀
殷济（唐代）

愁绪足悲歌，离心似网罗。二年分两国，万里一长河。

碛外人行少，天边雁叫多。怀乡不得死，皆是惜天涯。
句
高似孙（宋代）

风流夸老看元宵。
季夏即事
晁补之（宋代）

红葵有雨长穗，青枣无风压枝。
湿础人沾汗际，蒸林蝉烈号时。
道中赠桓司马季珪诗
何逊（南北朝）

晨缆虽同解。
晚洲阻共拾。
犹如征鸟飞。
差池不可及。
本愿申覊旅。
何言异翔集。
君渡北江时。
讵今南浦泣。
挽吴文昌母夫人 其二
李曾伯（宋代）

庆事一门盛，修龄七帙强。纶封四大国，綵侍两文昌。

梦幻存真觉，勋庸看显扬。家山空睇望，惜此令仪亡。
新晴读樊川诗
杨万里（宋代）

江妃瑟里芰荷风，净扫痴云展碧穹。
嫩热便嗔疏小扇，斜阳酷碧弄飞虫。
九千刻里春长雨，万点红边花又空。
不是樊川珠玉句，日长淡杀个襄翁。
颂古十首
释行巩（宋代）

错错，戏海狞龙，
冲霄辽鹤。老慈明，
无著莫，笑里重重露拴索。
黄金台
陈昌时（宋代）

峨峨燕中台，悠悠易上水。
怀哉燕昭王，招彼天下士。
士贵相知深，岂为多黄金。
筑台置黄金，自是君王心。
送春
胡直孺（宋代）

含酸梅子渐生仁，莺老花飞迹已陈。一夜南风摇斗柄，明朝烟柳不关春。
杏花
文同（宋代）

仙杏一番新，妖饶洗露晨。待妆忧粉重，欲点要酥匀。

月淡斜分影，池清倒写真。君须怜旧物，曾伴曲江春。
送张辑游宣城
严粲（宋代）

君抚渊明底样琴，肯于弦上要知音。相逢尘事不挂口，别去清愁总上心。

听雨夜床孤旧约，看云秋壑想幽寻。他年跨鹤相过否，应笑浮名雪满簪。
过刘茂才百世读其玄珠诸稿作
胡应麟（明代）

似汝年犹少，投予赋已工。青藜三世后，赤帜万人中。

朗润知潘似，清扬忆卫同。韶颜吾尽掷，一怆异时红。
送赵守寺丞除郎
释元肇（宋代）

专城不两年，千骑促朝天。星宿明前席，江神护奏篇。

梅开堠亭雪，柳绽御楼烟。怅望寒汀晚，芦花一钓船。
奉和圣制九日言怀赐中书门下及百寮
权德舆（唐代）

令节在丰岁，皇情喜乂安。丝竹调六律，簪裾列千官。

烟霜暮景清，水木秋光寒。筵开曲池上，望尽终南端。

天文丽庆霄，墨妙惊飞鸾。愿言黄花酒，永奉今日欢。
四月十五日夜同颖生看月戒坛寺
陈宝琛（清代）

笼泉梦痕星一终，山且尘上休问松。戒坛数松足稽子，并坐伫月凭卧龙。

去春山楼就君饮，丁香未花别匆匆。北来卧病百念绝，长剩赠什萦吾胸。

何图会合有今夕，却话臣里忧兵烽。馀生陶写赖山水，安得佳处常子同！

清光分寸致可宝，惜著云翳圆灵蒙。晨游潭柘幸勿雨，后皇一树犹葱茏。
试院二首 其一
王阮（宋代）

老催人去乐沧浪，十幅轻帆便可张。尚有选材王事在，夜深来此校文章。
潼关留别梦得孟云子厚希曾诸君子
殷奎（明代）

客里衣冠喜合并，留连三日荷深情。华阴县里追游好，江月亭前发兴清。

碑记延熹充嗜古，杖分灵寿得扶倾。匆匆又上关东道，萍聚蓬飘叹此生。
别张信夫
史肃（金朝）

破垒残星没，寒城晓角孤。天低云错莫，野旷雪模糊。

小市千钱米，征人丈八殳。边愁故未已，不敢恨长途。
酬欧阳舍人寄题醉翁亭诗
张方平（宋代）

我本高阳徒，野性盖疏拙。岂堪天子傍，命令裁机密。

一麾出承明，猿鸟遂超逸。山州寂无事，气象颇萧瑟。

閒寻琅邪溪，云岚可披拂。中路闻潺湲，幽亭对崷崒。

锵咽触环佩，清泠泛琴瑟。知君多醉此，归鞍屡突兀。

醉中遣形骸，题名亦信笔。遗我溪风清，苍颜坐髣髴。

暝色失松竹，徘徊望寒月。携酒频来游，行待山花发。
柽桐二首
张明中（宋代）

百花耐久说柽桐，选甚薰风秋雨中。
谁道花无红十日，此花日日醉潮红。
对月作
冯锡镛（清代）

明日非所期，忽挂窗前树。延之堂上来，清光肯我顾。

顾亦不常留，留亦不常住。人在即百年，几见当头遇。

问月月无言，此心如有悟。天本有枯时，月岂无缺处。

不但且饮酒，共领杯中趣。我醉便酣眠，月亦出门去。
金雀屏送人往章贡成姻
郭钰（元代）

金雀屏翠羽，红翎照帘幕。马上郎君双箭飞，佳期不负蓝桥约。

蓝桥咫尺间，青鸾去复还。桃花晓泛春江暖，玄霜夜捣仙宫闲。

仙宫閒，情窈窕。重开金雀屏，拍手迎郎笑。流苏帐暖酒微醒，银烛花高漏声晓。
登嘉州凌云寺作
岑参（唐代）

寺出飞鸟外，青峰戴朱楼。
搏壁跻半空，喜得登上头。
殆知宇宙阔，下看三江流。
天晴见峨眉，如向波上浮。
迥旷烟景豁，阴森棕楠稠。
愿割区中缘，永从尘外游。
回风吹虎穴，片雨当龙湫。
僧房云蒙蒙，夏月寒飕飕。
回合俯近郭，寥落见行舟。
胜概无端倪，天宫可淹留。
一官讵足道，欲去令人愁。
送人归淝上
杜荀鹤（唐代）

巢湖春涨喻溪深，才过东关见故林。

莫道南来总无利，水亭山寺二年吟。
送迁客
栖蟾（唐代）

谏频甘得罪，一骑入南深。若顺吾皇意，即无臣子心。
织花蛮吾布，捣月象州砧。蒙雪知何日，凭楼望北吟。
辛酉除夕
陆游（宋代）

衰境遇白鸡，自分堕幽墟；造物偶见宽，俯仰复岁除。
駸駸迫耄期，凛凛无根株，孰知尚坚顽，壮者有不如。
铜瓶垂碧井，手自浸屠苏；松煤染兔颖，秉烛题桃符；登梯挂锺馗，祭灶分其余，僮奴叹我健，却立不敢扶。
新春无五日，节物倾里闾。
罗旛插纱帽，一醉当百壶。
辛酉岁冬十一月随驾幸岐下作
韩偓（唐代）

曳裾谈笑殿西头，忽听征铙从冕旒。凤盖行时移紫气，

鸾旗驻冕认皇州。晓题御服颁群吏，夜发宫嫔诏列侯。

雨露涵濡三百载，不知谁拟杀身酬。
夜宿田舍
华察（明代）

郊居观获罢，暝色满荆扉。
岁事山田薄，人家茅屋稀。
荒原寒照敛，独树暮禽归。
夜静然灯坐，高窗黄叶飞。
送人归霅城
李龏（金朝）

江蓠初绿怨骚人，且向东溪种白蘋。别恨最深何处写，数株残柳不胜春。
悯旱
赵鼎臣（宋代）

陌上行人欲饮冰，常年四月未炎蒸。热因常侍虽无据，尘类元炎自可憎。

南亩望云心激烈，老巫当午气凭陵。故应此旱由风伯，讼汝于天岂不能。
送少微上人入蜀
戴叔伦（唐代）

十方俱是梦，一念偶寻山。望刹经巴寺，持瓶向蜀关。

乱猿心本定，流水性长闲。世俗多离别，王城几日还。
清平乐 题姚梅伯梅花任渭长美人合作
黄燮清（清代）

月高烟冻。乍醒罗浮梦。纸帐空明尘不动。留得被池香重。

隔墙疏影横斜。淡妆合伴梅花。欲识飞琼姓氏，还寻种玉人家。
新葺小园二首
苏轼（宋代）

三年辄去岂无乡，种树穿池亦漫忙。
暂赏不须心汲汲，再来惟恐鬓苍苍。
应成庚信吟枯柳，谁记山公醉夕阳。
去后莫忧人剪伐，西邻幸许庇甘棠。
腰石书壁颂
成鹫（清代）

槽厂佣舂惯躲跟，点头顽石要相烦。本来解道原无物，却羡人添壁上痕。
戏赠脚婆
范成大（宋代）

日满东窗照被堆，宿窗犹自暖如煨。
尺三汗脚君休笑，曾踏鞾霜待漏来。
和元举叔见谢载酒之韵二首
杨万里（宋代）

雪久自消犹半在，雨来正密更无休。
硬黄字里真添瘦，重碧杯中且避愁。
杨柳青谣四首 其一
瞿佑（元代）

昔闻杨柳青，今见杨柳黄。三秋既迫暮，五更仍飞蝗。
句 其五
石懋（宋代）

弯环浅水碧依旧，自在好花红渐新。
和人雪诗
卫博（宋代）

白玉楼台近广寒，冷侵银海眩光翻。
只应天上梨花老，聊作人间柳絮繁。
庆卜有年先一白，喜随宽令到千门。
使君浩兴怜诗酒，隽饮谁供五石尊。
惠山寺与子羽话别
华察（明代）

看山不觉暝，月出禅林幽。
夜静见空色，身闲忘去留。
疏钟隔云度，残叶映泉流。
此地欲为别，诸天生暮愁。
晚登东楼怀子京镇阳二首
宋庠（宋代）

洛表楼堪倚，燕陲望不穷。
秋声南送雁，寒意北随风。
敛暝关云黑，衔规苑日红。
凋年霜霰恶，慎勿损荆丛。
赠韦秘书子春二首
李白（唐代）

谷口郑子真，躬耕在岩石。
高名动京师，天下皆籍籍。
斯人竟不起，云卧从所适。
苟无济代心，独善亦何益。
惟君家世者，偃息逢休明。
谈天信浩荡，说剑纷纵横。
谢公不徒然，起来为苍生。
秘书何寂寂，无乃羁豪英。
且复归碧山，安能恋金阙。
旧宅樵渔地，蓬蒿已应没。
却顾女几峰，胡颜见云月。

徒为风尘苦，一官已白须。
气同万里合，访我来琼都。
披云睹青天，扪虱话良图。
留侯将绮里，出处未云殊。
终与安社稷，功成去五湖。
拟梅轩三首 其一
吴幵（宋代）

阴阴绿叶不胜垂，著子全多欲压枝。自得君王一留顾，故应雨露亦饶滋。
佳雪待时呈司土使君三首
朱长文（宋代）

藓台风雨名如期，太守精诚不待祈。
万廪更为来岁计，六花故待腊晨飞。
静装松桂仙枝老，深壅芝兰土脉肥。
衡泌栖迟墙仞远，为公何晶赋缁衣。
夜泊江思湖忆元明
王守仁（明代）

扁舟泊近渔家晚，茅屋深环柳港清。雷雨骤开江雾散，星河不动暮川平。

梦回客枕人千里，月上春堤夜四更。欲寄愁心无过雁，披衣坐听野鸡鸣。
孟阳长蘅游西山又到虞山遥有此寄
娄坚（明代）

春游处处屐堪携，看遍青山暮霭低。
高兴又闻寻覆釜，伤心应不到藤溪。
梅花绽尽香犹远，柳叶开迟色未齐。
我怯轻寒身懒动，时传客至问幽栖。
汉宫词二首
段成式（唐代）

歌舞初承恩宠时，六宫学妾画蛾眉。

君王厌世妾头白，闻唱歌声却泪垂。

二人能歌得进名，人言选入便光荣。

岂知妃后多娇妒，不许君前唱一声。
浣溪沙 其七
贺铸（宋代）

旧说山阴禊事休。漫书茧纸叙清游。吴门千载更风流。
绕郭烟花连茂苑，满船丝竹载凉州。一标争胜锦缠头。
浣溪沙 至元九年秋九月，登秋风亭观雨，赋
王恽（元代）

雨势苍山共一云。雨声作气张三军。秋风亭下叶缤纷。官事何忧严限促，天心不负老农勤。夜窗孤客尽先闻。
庚寅正月送罗季周游学禾川
杨万里（宋代）

眼边相识蚕样密，如子岁寒万才一。
我德西山子义山，老里一别堪三年。
外舅阴功不知数，诸孙太半廊庙具。
学文先要学忍饥，明年看子刺天飞。
题寒溪长老方丈
张耒（宋代）

满坐绳床百事贫，荒溪古屋四无邻。
为生易足君无笑，渠是人间得计人。
临江仙
浦梦珠（清代）

记得双星偷拜月，轻开槅子冰纹。沉沉深院寂无人。

生憎风一阵，底揭藕丝裙。

八尺藤床红玉枕，桃笙一线凉痕。忪惺梦破乍回身。

鬓松谁替整，狼藉一窝云。
宿新乐驿
韦骧（宋代）

去秋村北宿僧床，今夕村南寓驿堂。官仆颇谙蹊径熟，野人应笑往来忙。

敝裘不耐春寒甚，老马犹堪山路长。独酌独诗还独寐，此中清况亦难忘。
泊水口
林廷选（明代）

黄田南下刺归航，江水无声石不刚。偶语乡人情自洽，乍看榕树意偏长。

山花有意当杯落，沙鸟如知笑客忙。望隔家林三百里，梦魂前夜绕高堂。
拟东坡谪居三适 其二 午窗曝背
赵秉文（金朝）

清晨了公事，及午身得闲。南荣有晴日，曝背于其閒。

稍稍阳光舒，融融和气还。时携一册书，眼花纷斓斑。

倦即枕书卧，散尽腰脚顽。清于三杯馀，甜胜一味跧。

人间有此适，不忧天公悭。世人慕暖热，肉屏醉云鬟。

虽得一饷乐，忧喜常相关。痴儿亦笑我，市中有樵山。
对酒 其二
季芝昌（清代）

寒鱼潜冻水，自乐渊潭深。临水投饼饵，惊鳞乳浮沈。

得食良足喜，吞钩问何心。不如依密藻，免使冰棱侵。

龙门起春浪，一跃轻千寻。
过鲁太师庙作
文彦博（宋代）

墨绶前朝宰，桑郊郑圃东。丛祠临大道，遗烈凛清风。

顾我才尤临，与君时不同。历官无一异，得位亦三公。

屑屑刑名内，区区临领中。循良谁复道，贪刻自为功。

哲后方勤治，愚臣合尽忠。承流奉宽大，宣泽务庞鸿。

此意缘思古，何人为发蒙。神交傥来鉴，潜愿启其衷。
玉觞曲
区怀瑞（明代）

婺光有石化海沤，相传门户通罗浮。玉妃手种三珠树，至今柏影覆炎洲。

羽使衔笺凤五色，麻姑引觞红霞藉。暂同堂背舞斑斓，应期瑶草千年碧。
避雨大明寺
韦骧（宋代）

去时骤雨忽兼风，歇马曾留此寺中。今日来归复如此，始知事有偶然同。
课小竖锄斫舍北果林枝蔓荒秽净讫移床三首 其一
杜甫（唐代）

病枕依茅栋，荒锄净果林。背堂资僻远，在野兴清深。

山雉防求敌，江猿应独吟。泄云高不去，隐几亦无心。
知识吟
邵雍（宋代）

曾见方言识，曾闻始谓知。
奈何知与识，天下亦常稀。
雪狮儿
程垓（宋代）

断云低晚，轻烟带暝，风惊罗幕。数点梅花，香倚雪窗摇落。红炉对谑。正酒面、琼酥初削。云屏暖，不知门外，月寒风恶。

迤逦慵云半掠。笑盈盈、闲弄宝筝弦索。暖极生春，已向横波先觉。花娇柳弱。渐倚醉、要人搂著。低告讠乇。早把被香熏却。
归来曲
侯善渊（元代）

修行事，割爱断攀缘。身净心清明道眼，内持无漏气神全。

真汞炼真铅。安炉鼎，进火任烹煎。款款捞来捶作片，团团结就宝珠圆。

身外化飞仙。
故事三公皆黄阁作黄阁辞
王质（宋代）

文章开紫垣，委耀照黄扉。崇雉抱高墉，长虹曳华榱。

浮阑翼交楯，戟衣摇缥粉。石纹浪花碎，紫光射金鼎。

珠𤪌明黼领，剑镖玉螭冷。槐香吹鬓影，相对青炯炯。
题张季良适性斋
傅察（宋代）

扬雄家无甔石储，闭门作赋拟相如。邺侯插架多异书，牙签万相吞石渠。

吾友张子斯人徒，嗜好酸咸与众殊。被褐怀宝老不癯，收拾万相以自娱。

但愿生为蠹书鱼，咀嚼英华味道腴。挥毫落纸惊群儒，佳处往往凌子虚。

网罗秦汉包唐虞，上下千载归指呼。自言此乐世所无，不羡潭潭卿相居。

方今清庙收璠玙，肯使沧海遗明珠。高名他日播天衢，行看旌帛来庭除。
凄风行，伤饥灶也
吴嘉纪（清代）

凄风细雨何连绵？昼暗如夜飞湿烟。
几千万家东海边，六七十日无青天。
生计断绝，老人幸先就下泉。
孩提无襦，长随母眠；阿母眠醒，腹馁不得眠。
壮者起望西邻，乞食尘市，不复来还。
回望东邻，八口闭柴扉，扉外青草春芊芊。
水响溅溅，鬼泣涟涟。
官长惄然，分俸籴谷，更日夕劳苦，劝富户各出籴谷金钱。
富户踟蹰聚议，此户彼户，一斛两斛商量捐。
浪淘沙
张孝祥（宋代）

溪练写寒林。云重烟深。楼高风恶酒难禁。徙倚阑干谁共语，江上愁心。清兴满山阴。鸿断鱼沉。一书何啻直千金。独抚瑶徽弦欲断，凭寄知音。
施虞吉丈携琴过小斋率尔赋赠
邓云霄（明代）

散吏有馀清，苔绿无人破。客子抱琴来，剥啄惊高卧。

入户皎玉抱，爽气满中座。明徽与善手，泛弄三两过。

心随流水远，尘世堪一唾。家有无弦琴，闭匣久不课。

对君怜知音，操缦试则个。
和同舍夏日四诗 其四 扫地
程俱（宋代）

赤日不可度，红尘能许深。粪除知有意，垢净亦惟心。

叶落石门晓，花残桃径吟。安知烦溽地，拥彗却流金。
同白总戎泛海观渔
朱谏（明代）

避尘无路却寻仙，老去生涯落海边。春水接天晴日暖，白鸥多趁钓鱼船。
故武卫将军挽歌三首
杜甫（唐代）

严警当寒夜，前军落大星。壮夫思感决，哀诏惜精灵。

王者今无战，书生已勒铭。封侯意疏阔，编简为谁青。

舞剑过人绝，鸣弓射兽能。铦锋行惬顺，猛噬失蹻腾。

赤羽千夫膳，黄河十月冰。横行沙漠外，神速至今称。

哀挽青门去，新阡绛水遥。路人纷雨泣，天意飒风飘。

部曲精仍锐，匈奴气不骄。无由睹雄略，大树日萧萧。
宿丹崖翁宅
元结（唐代）

扁舟欲到泷口湍，春水湍泷上水难。投竿来泊丹崖下，

得与崖翁尽一欢。丹崖之亭当石颠，破竹半山引寒泉。

泉流掩映在木杪。有若白鸟飞林间。往往随风作雾雨，

湿人巾履满庭前。丹崖翁，爱丹崖，弃官几年崖下家。

儿孙棹船抱酒瓮，醉里长歌挥钓车。吾将求退与翁游，

学翁歌醉在鱼舟。官吏随人往未得，却望丹崖惭复羞。
杨得臣见和晓晴长句用韵奉酬 其六
周紫芝（宋代）

随缘南北似风旌，饱听波涛处处声。今日园花风里尽，到时江月雪中明。

虽无格磔钩辀语，尚有媻姗勃窣行。谁饯东君沸歌管，琵琶弦上啭春莺。
净光山四咏呈水心先生·会景轩
徐照（宋代）

不见日东上，西原雨一晴。
逐时看景异，风物入诗清。
立久飞云灭，身高去鸟平。
石峰何处是，归思忽然生。
宴坐之地籧篨覆之名曰蓬斋
陈与义（宋代）

不须杯勺了三冬，旋作蓬斋待朔风。
会有打窗风雪夜，地炉孤坐策奇功。
杂兴十首
刘克庄（宋代）

专报熙丰怨，宁论爵齿高。
可怜五朝老，双泪落斋旄。
谢青画作直幅，别为四绝句书之 其二
朱祖谋（清代）

并时曹李稀缣墨，此是鸳湖掌故图。为问归耕烟雨里，几人亲钓小长芦。
三印颂示众 其一
释正觉（宋代）

印空印水印泥，无言桃李成蹊。随分纳些税赋，牧牛溪水东西。
春日田家三首 其三
黄大受（宋代）

清明百草春，家家上丘墓。南邻去年冬，祸痛及翁妪。

酒殽罗新阡，蹙頞见追慕。旧时细君坟，望见泪已注。

纸钱风飘飘，世用此文具。其间无纸者，已无子孙故。

有纸与无纸，百步五十步。
蝶恋花
彭元逊（宋代）

日晚游人酥粉涴。四雨亭前，面面看花坐。扇拂游蜂青杏堕。新红一路秋千过。

帘外清歌帘底和。自理琵琶，不用笙佐。八折香罗余碧唾。露花点笔轻题破。
胡氏旧游临行赠别二章
史尧弼（宋代）

孤枕怀归夜夜倾，闭关犹作旅人行。
绝知半路能游客，难忍终年欲别情。
雪里梅花逢的皪，风前木叶任纵横。
一鞭明日三岩路，可是泠然马足轻。
引驾行·红尘紫陌
柳永（宋代）

红尘紫陌，斜阳暮草长安道，是离人。断魂处，迢迢匹马西征。新晴。韶光明媚，轻烟淡薄和气暖，望花村。路隐映，摇鞭时过长亭。愁生。伤凤城仙子，别来千里重行行。又记得、临歧泪眼，湿莲脸盈盈。
消凝。花朝月夕，最苦冷落银屏。想媚容、耿耿无眠，屈指已算回程。相萦。空万般思忆，争如归去睹倾城。向绣帏、深处并枕，说如此牵情。
少年游
晏殊（宋代）

谢家庭槛晓无尘。芳宴祝良辰。风流妙舞，樱桃清唱，依约驻行风。

榴花一盏浓香满，为寿百千春。岁岁年年，共欢同乐，嘉庆与时新。
半截松为李𨧪岩居士作
陈圭（明代）

写松须纵笔，撑突见高节。兹谁老秃为，精色入砚铁。

岂伊风轮过，忽施鬼斧截。虬髯半盘云，鹤盖全偃雪。

屃赑元气缩，礌砢苍烟结。硕体百尺围，厚地一丈裂。

猿猱枝上攫，貔虎根下抉。女萝不敢附，仙脂自可啜。

独存正直操，老互风霜阅。雷雨时砰訇，鞭电欻闪掣。

孤危世所忌，拥肿匠乃劣。和峤善养晦，陶潜讵藏拙。

翛然三径中，腰脊肯一折。不露颠末材，斯真栋梁杰。

画手蓄此意，偶向尺缣泄。静者乃得之，迎晞叹奇绝。
偈
印首座（宋代）

丘师伯莫晓，寂寂明皎皎。日午打三更，谁人打得了。
春日堤上
项安世（宋代）

高高下下十五里，白白红红千树花。总在疏篱断垣里，背堤临水少人家。
林佥宪斗山风木卷
杨士奇（明代）

青春艳绣衣，得禄更兴悲。无复娱亲日，徒伤负米时。

迢迢桑梓恋，恻恻蓼莪思。天地无穷极，难伸寸草私。
除夜直都厅囚系皆满日暮不得返舍因题一诗于壁
苏轼（宋代）

除日当早归，官事乃见留。执笔对之泣，哀此系中囚。
小人营糇粮，堕网不知羞。我亦恋薄禄，因循失归休。
不须论贤愚，均是为食谋。谁能暂纵遣。闵默愧前修。
醉者
邹浩（宋代）

至化无私被远方，渔樵谁不似颠狂。得钱沽酒争酬酢，执手高歌入醉乡。
偈颂七首
释亮（宋代）

九旬禁足今朝满，漆桶掀翻快活人。
莫怪点胸夸独步，只缘过夏在清真。
绝句二首 其一
吴则礼（宋代）

华馆相望接使星，长淮南北已休兵。便须买酒催行乐，更觅何时是太平。
越王山二首 其二
洪炎（宋代）

越王名兹山，无复车马迹。绝顶有佳处，轩然大磐石。

灵洞閟其中，神池荡其侧。云气朝夕生，合散一瞬息。

吾闻王子搜，隐遁辞越国。玉舆去不返，丹灶锁荆棘。

二仙出季世，故老犹记识。遗踪落人间，不稽传宝墨。

我睎伯夷清，愿作老聃役。脱身尘𡏖外，救暍获三益。
纪事何林尉韵
李昴英（宋代）

清晨风日辟群阴，一纸三熏上帝临。
或者贪功频滑手，毅然奋笔特诛心。
冤辞赖有由言折，圣世难施汉法沉。
此举岂谋身祸福，祗怜无罪挚南音。
与诸公会赵氏园主人加送酒馔既而求诗书五十六字
刘攽（宋代）

落木稀疏存叶丹，别筵秋兴杂悲欢。主人爱客愿少驻，老子为君加一餐。

萧相河山馀带砺，谢公子弟悉芝兰。会因休沐观歌舞，正赖微官谒禁宽。
挽周南夫寺簿
孙应时（宋代）

狱寺平反助，仪曹簿正明。
嘉猷新入告，天语重恩荣。
起滞方如此，论功百未成。
茫茫天理昧，叹惜恨难平。
忘机台
郭印（宋代）

累石成台如蚁垤，对此澄江千丈阔。
舂轮旋转疾如飞，隔岸传声无间歇。
风标公子镜中来，为我沙汀凝片雪。
晚晴更是斜阳好，树外残霞红一抹。
平生任运息机心，麋鹿可驯禽可狎。
生憎智巧犯人为，激水翻车真太黠。
君不见海上之鸥胡不下，当时妄念差一发。
又不见汉阴抱甕用力多，区区反笑桔槔拙。
我今与物既大同，积劫情尘俱泯绝。
天机密契有谁知，强立台名太饶舌。
夜分复起读书
陆游（宋代）

愁极不成寐，起开窗下书。
似囚逢纵释，如痒得爬梳。
灯火夜过半，风霜岁欲除。
平生济时意，却作爱吾庐。
唐李涉有山中五无可奈何诗戏用其体作秋日四章 其四
戴炳（宋代）

无奈秋水何，悠悠荡轻桨。上下天一碧，颠倒涵万象。

愿从双白鸥，生涯寄浩荡。
偈颂二十二首
释妙伦（宋代）

日暖喷庭花，风轻摇岸柳。
双林入灭老臊胡，至今犹露摩胸手。
雨霖铃
张祜（唐代）

雨霖铃夜却归秦，犹见张徽一曲新。
长说上皇和泪教，月明南内更无人。
丙戌元夕
晁公溯（宋代）

刺史敢云乐，今非耆旧初。
香醪秋露薄，膏火晓星疏。
岂止君不足，谁能财有余。
近闻宽赋敛，明诏议亏除。
台阳杂咏 其三
孙尔准（清代）

风草欣无节，霜筠怯走鞭。玉香花媚晚，金缀菊迎年。

湖采螺纹石，番通马剑钱。忽看方物集，新返荷兰船。
和罗巨济山居十咏
杨万里（宋代）

世方争速化，渠独请真祠。
意在升沉外，官无冷热宜。
山如辋川尽，地似习家池。
若道闲居懒，如何有十诗。
西园初暑
韩琦（宋代）

可爱西园夏景长，南来风好拂襟凉。楼台轩豁年殊旧，池沼乾枯雨未滂。

群鸟护雏时起斗，众花成子几堪尝。欲知逃暑芳樽味，似过林禽玉溜浆。
雪后晚晴，四山皆青,惟东山全白
杨万里（宋代）

只知逐胜忽忘寒，小立春风夕照间。
最爱东山晴后雪，软红光里涌银山。
吴子似
戴复古（宋代）

载酒樱桃熟，隈亭柳树阴。
青山去人远，黄鸟话春深。
薄俗非吾道，虚名愧此心。
休言今不古，又恐不如今。
万年欢 答星期
曹溶（明代）

懒上燕台，续吴吟锦囊，刚贮凉雪。极目沙场，征马控弦齐发。

更送清砧一片，带晚景、乱鸦飞绝。香篝小、花梦床寒，山中贪鋉愁骨。

欢娱半生竟歇。错红楼泪洒，和美人别。欲浣萧骚，杯外总是馀物。

珍重填词丽掌，定载得、如钩轻袜。相逢再、料理浮家，隔江吹起虹月。
清商怨·关河愁思望处满
欧阳修（宋代）

关河愁思望处满。渐素秋向晚。雁过南云，行人回泪眼。
双鸾衾裯悔展。夜又永、枕孤人远。梦未成归，梅花闻塞管。
谭贺州勉赋水仙花四绝
曾丰（宋代）

会逢青帝欲回春，先与梅花清路尘。
自别其衣黄一点，示吾不敢与兄均。
杂兴 其三
韩淲（宋代）

云雷布凉雨，早稻叶翻翻。携锄走畦町，惜水不厌浑。

吾方卧涧壑，人奚识丘园。望岁可以饱，高歌诵虞轩。
承天潜师画赞
林之奇（宋代）

金刚圈里翻身过，栗棘蓬莱满口吞。领得杨歧端的句，却嫌蒸饼大餫饨。
借雪窦韵送淳维那
释月涧（宋代）

吴山碧，楚江碧，天地茫茫渺何极。出门无是无不是，著眼当机须辨的。

诸方门户泼天开，真底奚真伪奚伪。灯笼露柱尽知识，庭前柏树西来意。

春风意，春风急。千里万里谁能及，湖水蹙天波欲立。
题斋壁
陆游（宋代）

皞皞太平民，堂堂大耋身。
乾坤一旅舍，日月两车轮。
蓑贵超三品，蔬甘敌八珍。
明年真耄矣，烂醉海山春。
立春帖子 其五 太上皇后阁
周必大（宋代）

柳色花光动建章，从今步辇日寻芳。亭亭红伞随黄屋，万里驰驱笑穆王。
田家杂诗 其二
曹鉴仁（清代）

八月露华白，早禾渐可登。晚稻亦欲秀，寒暖贵相应。

气热浆易涸，过冷浆难凝。不凝实乃细，涸则秕相仍。

两者禾之病，其耗匪斗升。更虑暴风雨，阻势恣凭陵。

花开不得缩，谷脱如骞崩。安得日和煦，颖栗垂青塍。

风雨符五十，万宝效其能。坐候腰镰出，负任如勿胜。

比屋黄庐满，劳苦安足矜。农富恒有余，农贫恒不足。

七八月之间，青黄不相续。屈指望秋分，新禾未尽熟。

捋摔向清晨，妇子趁日暴。气湿安即坚，微火逼其族。

舂之及簸之，为饭仅得粥。所以忍食者，聊以救枵腹。

吁嗟光宗好，粒粒满车簏。非时急取之，十不存五六。

穷黎无奈何，食之恨不速。自怜一年劳，且免儿女哭。

人言田家乐，我言田家苦。苦乐本无定，材力有良窳。

赢者得其三，绌者失其五。此外正平等，仅足持门户。

嗟彼贫穷者，日日食如伛。操券领工本，一釜归一庾。

经年犬马劳，不足偿田主。肉去创益痛，此苦不胜数。

借债种荒田，老死安能补。
送诸方化主
释重顯（宋代）

空岩暖律回，极目望还普。
数点方外云，几处人间雨。
寥寥沧海月，依依少林祖。
去必示劳生，清风立千古。
门钩
释广闻（宋代）

弯弯曲曲个形骸，曾向红炉煅炼来。触著上头关棙子，千门万户一时开。
题林盘所学民家藏温日观葡萄
许伯旅（明代）

张颠草书天下雄，醉笔往往惊群公。
温师作画亦若是，我知画与书法通。
葡萄何来自西极，枝蔓连云引千尺。
世间画者谁最高，温师自有葡萄癖。
当时豪贵争邀迎，掉头辄走呼不应。
酒酣耳热清兴发，挥洒始觉通神灵。
东家雪练西家帛，布地待师师不惜。
芒鞋踏墨云海翻，满把骊珠轻一掷。
百年画意谁见之，破幅萧条今尚遗。
心垢都除入清净，不尔妙悟何能为。
忆我携书客淮右，大官都送葡萄酒。
寒香压露春瓮深，风味江南未曾有。
林君对此心忉忉，谓余亦种葡萄苗。
何当酿酒二千斛，愁来一饮三百瓢。
任节妇诗
李尚德（清代）

好水沟前月夜寒，柳林深处雪漫漫。闺中自有真婴臼，莫作寻常寡鹄看。
奉母八首仍依前韵 其八
张国维（明代）

荏冉还家子念宽，闲居万事总承欢。欲撝曦驭池重浴，肯任春光指一弹。

园蓛供甘林笋紫，庭花迎笑海榴丹。朝朝问寝华堂启，宝鸭祥烟出画阑。
题香山新经堂招僧
白居易（唐代）

烟满秋堂月满庭，香花漠漠磬泠泠。

谁能来此寻真谛，白老新开一藏经。
二月有霜海棠颇瘁
姜特立（宋代）

青春淑景忽飞霜，余烈犹能到海棠。
中山靖王孺子妾，尚书门下主讴娘。
酬赠王益舜良殿丞 其一
梅挚（宋代）

才地渊宏笔力恢，三年粉社幸游陪。八吟丽赋凭高得，三咏雕触选胜开。

玉苑早容收朴樕，兰池尝许试虺尵。海棠风里甘棠政，只恐星趋节召回。
予刻文苑英华千卷颇费心力使臣王思恭书写校
周必大（宋代）

倚树而吟据槁梧，自怜尔雅注虫鱼。
汝曹更作书中蠹，不愧鲲鹏海运欤。
新秋早起，有怀元少尹
白居易（唐代）

秋来转觉此身衰，晨起临阶盥漱时。漆匣镜明头尽白，

铜瓶水冷齿先知。光阴纵惜留难住，官职虽荣得已迟。

老去相逢无别计，强开笑口展愁眉。
留回岭汪明府宅
方回（元代）

仇池非仙境，商岭在人世。
讵必深且僻，而后兵可避。
大物有转深，戈甲满天地。
城郭非云远，马迹竟不至。
蓊蔚树木密，复重涧谷閟。
中有长者家，累叶重名谊。
积德服里社，故非一朝致。
园池既显敞，栋宇亦弘邃。
文甃洛花红，雕笼陇禽翠。
恍然壶中天，逈与尘界异。
崇觞延老夫，子侄尽擎跽。
岂惟授之粲，抑且侑以币。
客来无不速，各各满其意。
居多章甫冠，宪宪洁衿佩。
如闻筑精舍，徽国严祀事。
纪载傥予属，庶用报嘉惠。
斜径
王安石（宋代）

斜径遇通南埭路，数家遥对北山岑。
草头蛱蝶黄花晚，菱角蜻蜓翠蔓深。
清化驿晚晴
叶在琦（清代）

但乞微阴趁旅程，出门更喜晚来晴。不多斜日依山下，无数寒松送客行。

碌碡草枯平野静，陂塘潦尽小舠轻。昨宵风雨兰江梦，心迹虚堂感濯缨。
送仲巽归阙下
郑獬（宋代）

老骥不妄行，苍鹰不虚击。
高车折轴弃路旁，茧栗犊儿负其力。
指麾万事自有理，不须破海惊霹雳。
君不见张侯白头郎，仗节雍容在南国。
事如倒山落面来，谈笑当之不遗策。
往时夸者欲惊俗，揭浪翻风一千尺。
屡成大狱沸如糜，六月飞霜触白日。
张侯不矜亦不倚，老骥苍鹰称其德。
洞庭之北十二州，吏民帖帖甘眠食。
有诏夺归不得留，正值风雨花狼籍。
离思浩荡入青春，楚泽荆山淡无色。
此行况是赤县官，贤者宜令天子识。
公虽已老心尚存，今不急用真可惜。
但用河南张汉阳，何必东山谢安石。
乞酒
晁说之（宋代）

积雨深秋与恨翻，悠悠何力胜朝昏。
久同下里饶诗句，乍学高人傍酒樽。
径醉便知能傲世，狂吟更觉解招魂。
颇怜陶令徒全美，只肯丁宁乞食言。
收心
舒岳祥（宋代）

山寒猨梦断，地远雁魂归。
猎火云中树，渔榔月下矶。
官梅撩枝痒，池草见天机。
百岁风前烛，收心坐翠微。
吴永安五年镜铭
佚名（两汉）

明镜百炼师命长。常富贵，乐未央，宜侯王。
雨中花 仆将以穷腊去汴，平生亲友，零落殆
蔡松年（宋代）

梅风味颇已动，感念节物，无以为怀，於是招二三会心者，载酒为集於禅坊。而乐府有清音人雅善歌雨中花，坐客请赋此曲，以侑一觞。情之所钟，故不能已，以卒章记重游退闲之乐，庶以自宽云忆昔东山，王谢感概，离情多在中年。正赖哀弦清唱，陶写馀欢。两晋名流谁有，半生老眼常寒。梦回故国，酒前风味，一笑都还。湖光玉骨，水秀山明，唤人妙思无边。吾老矣、不堪冰雪，换此萧闲。传语明年晓月，梅梢莫转银盘。后期好在，黄柑紫蟹，劝我休官。
出塞曲
钱袁英（清代）

龙沙万里音书绝，征人一去无消息。故乡儿女泣灯前，回忆临岐别仓猝。

牵衣珍重千万思，欲语不语声先咽。只身鞍马去绝国，路逢战没新骸骨。

白岩日暮鬼火青，徘徊独宿长城窟。铜花斑驳剑锋寒，匣中长啸频看拔。

雄心何事转凄切，侧身南望江天月。昨宵归梦到深闺，无限钟情同剌剌。

醒来哀角不堪闻，一夜关山添白发。
早起作颂访愚禅师
饶节（宋代）

晓日珑璁竹入门，石鱼吼处恰翻身。老夫遽起无馀事，收拾儿童访道人。
梅花
江万里（宋代）

草际春回残雪消，强扶衰病傍溪桥。
东风不管梅花落，自酿新黄染柳条。
铜石山
胡铨（宋代）

是处山皆石，他山尽不知。
固非从地出，疑是补天余。
下随一拳小，高凌千仞虚。
奇章应未见，名不下中书。
蒲中杂咏 吏隐堂
赵鼎（宋代）

玉麈逍遥岸葛巾，鸾钗宝瑟奉清樽。寄声与问鸳行旧，何似栖栖金马门。
胥山庙
曹既明（宋代）

堂堂武烈与文英，引剑呼天气未平。
身后端知司祸福，生前直欲就功名。
胥山未尽吴侬意，郢水犹伤楚客情。
井里满前灵宇壮，长江千古带高情。
赠方蔚峨三首 其三
吴理堂（清代）

书剑飘零遍十洲，皎然冰雪是同俦。江皋一鹤清如许，又逞高风万里游。
次韵春日书怀
卫博（宋代）

是非无遇不心亨，此道吾犹及老成。
知己相逢须管鲍，传家各自叹韦平。
幽居幸有箪瓢乐，高枕从看宇宙清。
富贵傥来安足计，且应尊酒话平生。
浣溪沙（樱桃）
曾觌（宋代）

谷雨郊园喜弄晴。满林璀璨缀繁星。筠篮新采绛珠倾。

樊素扇繁歌未发，葛洪炉内药初成。金盘乳酪齿流冰。
还诸唱和雪诗次韵作二首 其二
晁说之（宋代）

胸中块磊若为平，今日相如雪赋成。广野喜逢三得白，高山真遇四边明。

瑶音顾我何能和，玉色烦君几见倾。形秽由来惭独目，自怜犹识佩环声。
嘉峪关漫记
徐养量（明代）

揽辔酒泉西，纵横千骑列。朝旭丽飞旌，凯风壮长戟。

行行招玉门，迢迢扼沙碛。红泉襟其南，黑水障塞北。

五月沟草黄，一带石烟白。屹然华夷防，洵自鸿蒙辟。

右臂断匈奴，越裳献重译。霜骏宴昆丘，天马来西极。

遐略侈前闻，雄图载往册。神祖耀皇威，列圣扬武烈。

迩年事荡除，万里烽尘息。东疆拓大松，西堠斥邛僰。

端拱望垂衣，师边而臣力。远人慕化来，款关无虚夕。

简阅对王庥，舞干有苗格。王者守四夷，天险亦空设。

班生掷柔翰，所志在竹帛。执讯俘尉犁，臣服尽姑墨。

从此入版图，五十余属国。穷黩罢轮台，无宁夸汉德。

惠中绥万方，文教广四讫。咨诹嗟靡遑，聊为勒良石。
小筑
释善珍（宋代）

小筑林间憩倦游，莫年幽事胜西州。
松阴猿啸闲行药，日夕鸦归独倚楼。
山色齐奴开步障，叶声楚客赋悲秋。
一生不晓樊川意，刚把诗方万户侯。
侍疾图
章松盦（清代）

昔观邑乘书，知有谢孝子。今览侍疾图，高风徒仰止。

卓哉章志学，笔绘得形似。老护病卧床，孝子常药饵。

深宵不成眠，孝子供甘旨。一十有八年，未敢涉玩弛。

峨峨东纬公，至性笃若此。生绡一何坚，历久焕金紫。

斯图暨斯人，可以列青史。况闻公知医，巫彭共比拟。

和丸疗亲疾，慈颜胡不喜。方之昔贤中，精诚贯如矢。

敬恭瓜果佳，叔达葡萄美。渴热病各殊，事亲情理耳。

邑志传管公，炊爨自经理。有明得此人，孝思共兴起。

前清陈丹忱，首先传孝弟。衣裳不解带，敢去母尺咫。

历代读此书，问心额有泚。是图亦足奇，孝行有同揆。

窃愿公后人，珍重如佩玺。懿欤谢先生，虽死犹不死。
题尤使君郡圃十二诗·双岩堂
李庚（宋代）

吾州山水窟，城郭拥寒绿。
戢戢群峰间，峙此一双玉。
相对如佳宾，可敬不可渎。
空翠扑衣裳，夜来雨新沐。
久雨路断朋旧有相过者皆不能进
陆游（宋代）

今年风雨多，平陆成沮洳。
吾庐地尤下，积水环百步。
客从城市来，熟视却复去。
僮奴笑欲倒，繖屐知无路。
计其各还家，对灶燎衣裤。
嗟予久退藏，蓬藋生庭户。
谁如数子贤，裹饭肯来顾？清言虽不接，亦足慰迟暮。
昼寝
白居易（唐代）

坐整白单衣，起穿黄草履。朝餐盥漱毕，徐下阶前步。

暑风微变盥，昼刻渐加数。院静地阴阴，鸟鸣新叶树。

独行还独卧，夏景殊未暮。不作午时眠，日长安可度。
永新道中
金武祥（清代）

万松夹道立，曲径通盘旋。涧泉虽渐涸，细响犹涓涓。

微风一以动，相和如筝弦。半日出深林，开朗始豁然。

忽见野人居，近筑南山前。屋后出白云，缕缕轻于绵。

红黄间深绿，古树经霜妍。其下积落叶，叶上閒牛眠。

双角群鸦栖，翔集何安便。农功既已毕，露积图村边。

涤场净如镜，儿童舞翩跹。微闻犬吠声，渡口归渔船。

行客欲投宿，下榻居西偏。舂出新粳香，炊饭寒生烟。

山肴兼野蔌，味美逾珍鲜。谈笑值邻叟，乐说今丰年。

把酒乐陶陶，相与忘尘缘。出门望明月，已挂松林巅。
斋祠湖上作
张嵲（宋代）

还山映平湖，未厌伤极目。
篮舆值初晴，步步转湖曲。
宿雾郁乔林，寒曦煦穹谷。
废刹今几时，浮图在山腹。
村荒樵牧多，岁晚稉稻熟。
曲岸倒菰蒲，回潭聚凫鹜。
前瞻岚岭分，右顾缘原绿。
游眺暂萧疏，沉吟反羁束。
斋祠奉简书，尸素惭微禄。
日暮闻幽禽，眷此林下宿。
依韵和原甫置酒兰菊间
梅尧臣（宋代）

置酒兰菊间，宾主适所适。
权豪自炎炎，下上走役役。
兹时况休沐，良可会朋戚。
流俗务趋喧，宁思事闲寂。
我辈岂其愚，欢言无吝色。
相与举杯盂，高歌不知夕。
秋花未黄紫，秋云多淡日。
但知沉醉归，莫顾有吏责。
冠绋身外物，傥来安足惜。
吾贫喜从游，幸免挂钱僻。
曹山延寿院
陈岩（宋代）

三角坳泓一角亏，其间浊水照摩尼。风幡不动炉烟直，正是僧禅定起时。
画牛
胡寅（宋代）

江上春犂雨，当年力共强。
只今对图画，臧谷两亡羊。
牧子鞭绳急，防渠犯苗稼。
人人白水牯，岂必沩山下。
题樊侯庙二首
黄庭坚（宋代）

门掩虚堂阴窈窈，风摇枯竹冷萧萧。
邱虚余意谁相问，丰沛英萧我欲招。
野老无知惟卜岁，神巫何事苦吹箫。
人归里社黄云暮，只有哀蝉伴寂寥。
掩门
陆游（宋代）

身瘦不胜笏，官闲常掩门。
汉廷虽好老，楚泽未招魂。
砚润蟾疏滴，香残鸭尚温。
个中殊会意，恨欠阿戎言。
舟夜一章
海印（唐代）

水色连天色，风声益浪声。旅人归思苦，渔叟梦魂惊。

举棹云先到，移舟月逐行。旋吟诗句罢，犹见远山横。
杨从龙郑采东二给事钩考边储临别有赠
顾清（明代）

计省忧时纡庙略，夕郎承诏出边城。八州分野占星气，一路风云拥使旌。

经国理财当世务，登车揽辔古人情。微吟不尽临岐赠，伫想嘉猷答圣明。
上张丞相十首
张元干（宋代）

罪放丙午末，归来辛亥初。
不谈天下事，犹诵古人书。
利病明诸掌，危疑儆后车。
他时果无悔，载籍定欺予。
过浯溪
米芾（宋代）

胡羯自干纪，唐纲竟不维。可怜德业浅，有愧此碑词。
旅中
万俟绍之（宋代）

僦楼如斗大，不与懒相便。
杯酒常妨饭，瓶花亦费钱。
狂踪依客燕，短梦怯啼鹃。
欲去老丘壑，无谋可买田。
侍宴安乐公主新宅应制
李乂（唐代）

牵牛南渡象昭回，学凤楼成帝女来。

平旦鹓鸾歌舞席，方宵鹦鹉献酬杯。
夜观汝溪二侄象棋四首
钱时（宋代）

伏险藏机深复深，旁观袖手独沈吟。
忍将局上閒棋子，碍却怡怡兄弟心。
送李能
李新（宋代）

撷蕙仙人洲，日下舞雩归。
晴光阔天宇，羃羃祥烟飞。
旦起修羊酒，来观石麟儿。
刮眼玉骨异，无用金络羁。
长杨献赋去，英誉嵩少低。
俯署神仙听，亲植桃花枝。
走马秦树侧，濯缨锦江湄。
春深小瀛洲，西湖生绿漪。
华堂富花气，春酒歌白眉。
彼美南方秀，移根天之涯。
幽岩蔽嘉卉，芳姿长陆离。
谁如古工师，来采穷民诗。
立秋后一日池上杂兴 其二
张镃（宋代）

船舷何事若轻雷，荡叶冲莲一道开。莫待归时方命酒，径从花上递金杯。
浣溪沙·天碧罗衣拂地垂
欧阳炯（唐代）

天碧罗衣拂地垂，美人初着更相宜，宛风如舞透香肌。
独坐含颦吹凤竹，园中缓步折花枝，有情无力泥人时。
题龙居寺
王敖道（宋代）

灵刹倚山光，无尘染洞房。
云笼金地暖，龙喷玉泉香。
松竹分幽迳，楼台耸上方。
蓬壶人到此，僧伴绕回廊。
樟树
舒岳祥（宋代）

樛枝平地虬龙走，高干半空风雨寒。
春来片片流红叶，谁与题诗放下滩。
秋日古兰花十首
方回（元代）

大似斯文不遇时，无人采佩世无知。
援琴与鼓猗兰操，五百年间一退之。
泰之用欧苏颍中故事再作五绝勉强继韵 其二
王十朋（宋代）

寒侵睡思那成梦，酒著衰颜误抹朱。待诏先生应怯冷，餐毡使者可称肤。
汉阳除夕和伍子
屈大均（明代）

汉阳江上客，寂寞度残年。晞发无朝日，沉身有太川。

独醒渔父笑，同病大夫怜。此夕逢除夕，清樽涕泪边。
登楼歌
王维（唐代）

聊上君兮高楼，飞甍鳞次兮在下。俯十二兮通衢，

绿槐参差兮车马。却瞻兮龙首，前眺兮宜春。

王畿郁兮千里，山河壮兮咸秦。舍人下兮青宫，

据胡床兮书空。执戟疲于下位，老夫好隐兮墙东。

亦幸有张伯英草圣兮龙腾虬跃，摆长云兮捩回风。

琥珀酒兮雕胡饭，君不御兮日将晚。秋风兮吹衣，

夕鸟兮争返。孤砧发兮东城，林薄暮兮蝉声远。

时不可兮再得，君何为兮偃蹇。
伤春曲
许棐（宋代）

日日望郎郎未归，玉肌宽尽缕金衣。春心撩乱强拘束，碎剪红绡补旧枝。

红绡才向枝头住，残花又逐东风去。愿花飞入笑筵中，莫入愁人断肠处。

愁人见花人自羞，花见愁人花也愁。花飞有尽愁无尽，柳外一声黄栗留。
簇水 铜陵客舍对雨
李符（清代）

神女行云，昨朝猛雨今朝再。翻盆垂练，似天上、银河崩坏。

独自凭栏眺望，烟雾生山带。失却了、杏松如黛。

粉堞外。髣髴见、长江一派。人在客情无奈。小楼容膝，不彀我乡愁载。

可喜又添新涨，注海东流大。晴霁后、归去扁舟快。
溪行
洪咨夔（宋代）

却扫昼阴永，意行溪上汀。鬓华年减黑，草晕日添青。

鱼舞新磨镜，鸥飞小画屏。梨花寒食近，谁与管飘零。
后秋兴之十三八首·其二
钱谦益（清代）

海角崖山一线斜，从今也不属中华。
更无鱼腹捐躯地，况有龙涎泛海槎？
望断关河非汉帜，吹残日月是胡笳。
嫦娥老大无归处，独倚银轮哭桂花。
清平乐（东堂月夕小酌，时寒秀亭下娑罗花盛开）
毛滂（宋代）

云峰秀叠。露冷琉璃叶。北畔娑罗花弄雪。香度小桥淡月。

与君踏月寻花。玉人双捧流霞。吸尽杯中花月，仙风相送还家。
落梅
释居简（宋代）

一点消磨几许春，苔生新绿衬残馨。忍看卷地随风去，不忍儿童扫乱零。
刘行简以自题所车墨竹诗见示依韵酬之
王洋（宋代）

买花无谋谋买竹，少陵未必甘同谷。
索酒瓶空方索茶，陶水终同锦茵宿。
我生绝意鹤背钱，犯分犹贪竹间肉。
农华稳付桃李春，寂寞颇疑松柏独。
自逢刘叟用意好，钱不看囊不羞忸。
误身冠在竹皮宽，比酒叶宜衫色绿。
如翁须著第一流，艺能饱胜三千秋。
少名数辈列青士，语放干云封素侯。
诗成自写真三绝，笔下琅玕手中铁。
若须推毂极清高，有待朝天寒粟烈。
昭武太守王子文日举李贾严羽共观前辈一两家
戴复古（宋代）

陶写性情为我事，留连光景等儿嬉。
锦囊言语虽奇绝，不是人间有用诗。
陈夫人挽歌词
陆佃（宋代）

邻与邹人卜，门归太史评。忽随双佩失，不见一珠成。

梦入清都杳，船维彼岸轻。空馀江上月，依旧度窗明。
宿沈漂阳沙棠舟中
陈鹤（明代）

风回城阙夜闻笳，水转南桥万柳斜。
忽见沙棠舟上月，却令游子怨离家。
金错刀
周紫芝（宋代）

美人临晓镜，睡足含春娇。手持白玉尺，睥睨金错刀。

欲将双綵白，对飞宫锦袍。谁知游冶郎，经年事游遨。

但知山上山，不说大刀头。君看良家子，尽属六郡豪。

一朝著铠甲，万里随炊刁。家人剪春衫，欲寄道里遥。

缄封望绝塞，蓬首时自搔。荡子会当归，行人日儦儦。

别去隔生死，不保夕与朝。寄言楼中妇，清泪且当收。

犹胜作征衣，远寄边城秋。
与谢三学士
欧阳修（宋代）

万瓦青烟夕霭生，斗杓迎岁转东城。隋宫守夜沈香燎，楚俗驱东爆竹声。

玉树罗阶家宴盛，羽觞称寿綵衣荣。九门朝客思公甚，向晓天风舞雪霙。
答董都官索去年诗债
韦骧（宋代）

轸下传音旨，胸中长忸怩。如何终日暇，犹负隔年诗。

寡和知声妙，难抽恨思迟。殷勤还见趣，荒鄙敢为辞。
留题揽秀亭
孔武仲（宋代）

平生爱湓浦，亦复思匡庐。
恨无谢公屐，日与佳景疏。
兹岩特旷快，一览已有余。
骤雨过轩槛，清风来绮疏。
因怀骑鲸客，更欲凌空虚。
望龙池怀汝济吏部
康海（明代）

小殿俯芳林，丹台挹翠岑。重来多好兴，孤眺惬春心。

时序关华发，丘园受短吟。如何韩吏部，已放二毛侵。
萧照邻参政大资挽诗
杨万里（宋代）

公如月欠一分圆，生死应同昼与昏。鼎鼐□□□□□，□□露□留好□。
过湖口望庐山
方回（元代）

江行初见雪中梅，梅雨霏微棹始回。
莫道无人肯相送，庐山犹自过湖来。
密蜂牡丹
徐渭（明代）

偶然墨扫牡丹枝，谁怪浓妆倚市窥。春色元非老人事，郭华尽尔买胭脂。
为子举杯酒
吕南公（宋代）

为子举杯酒，轩然放吟声。岂无哀噫调，不尽幽郁情。

念此高简哀，早为贫绪萦。迷阳乞衣食，拍拍岁月更。

人生负意气，曷不怀光晶。譬如坚贞松，岂为霜霰生。

永惭苟活迹，胸府针芒并。
赤日炎炎似火烧
施耐庵（明代）

赤日炎炎似火烧，野田禾稻半枯焦。
农夫心内如汤煮，公子王孙把扇摇。
咨伯步访我洞梅不待小酌而去
区大相（明代）

君为看梅来，不饮梅下酒。却令梅下仙，徘徊吟洞口。

昨夜罗浮月，宛宛窥窗牖。顾见瑶台人，嫣然举玉手。

微风动芬馥，徐步锵琼玖。相对不为欢，后梦亦何有。
板阁二首 其二
曾习经（清代）

漠漠弹花粉，喃喃坠燕泥。郁金香在袖，瑶玉冷妨肌。

露井夭桃谢，风帘鹦鹉啼。断肠春不管，曾是雨凄凄。
述工夫 其八 出入
李道纯（元代）

谷神不死为玄牝，个是乾坤阖辟机。往往来来终不息，推推荡荡了无违。

白头老子乘龙去，碧眼胡儿跨虎归。试问收功何所证，周天匝地月光辉。
谒金门·江上路
佚名（宋代）

江上路。依约数家烟树。一枕归心村店暮。更乱山深处。梦过江南芳草渡。晓色又催人去。愁似游丝千万缕。倩东风约住。
阮郎归 九日示外
黄淑贞（清代）

深秋云淡画难工。茱萸今又逢。劝君且莫上高峰。

须防落帽风。

橙已绿，叶初红。乡关景不同。塞鸿呖呖语长空。还添四壁蛩。
夏
郑獬（宋代）

避暑恨无双羽翰，银河亦恐浪花乾。
坐来已倦还临水，卧去无眠复倚栏。
拟截白云铺玉簟，好收明月贮金盘。
如何一见张公子，清论如冰洒座寒。